
PËR SKEMËN EKZISTUESE TË SUBVENCIONIMIT TË NDËRMARRJEVE TË UJËSJELLËSIT

Komisioni i Ndihmës Shtetërore, në mbledhjen e tij të datës 20.10.2006, shqyrtoi raportin “Për skemën ekzistuese të subvencionimit të ndërmarrjeve të ujësjellësit”. Raportimi është bërë pranë Drejtorisë së Ndihmës Shtetërore në Ministrinë e Ekonomisë, Tregtisë dhe Energjetikës nga Ministria e Punëve Publike, Transportit dhe Telekomunikacionit me shkresën nr.4329/4, datë 16.8.2006 dhe është regjistruar në regjistrin e DNSH-së  me nr.Al/014/2005.
Komisioni i Ndihmës Shtetërore,  mbështetur në nenin 13 shkronja c dhe nenin 23 të ligjit nr.9374, datë 21.4.2005 “Për ndihmën shtetërore”, në nenin 7 të rregullores “Për kushtet dhe procedurat e dhënies së ndihmës rajonale”, miratuar me vendimin e Këshillit të Ministrave nr.815, datë 28.12.2005, si dhe nenin 19 të rregullores “Për procedurat dhe formën e njoftimit”, miratuar me vendimin e Këshillit të Ministrave nr.817, datë 28.12.2005, 

PROPOZON:

1. Ministria e Punëve Publike, Transportit dhe Telekomunikacionit dhe Ministria e Brendshme, në procesin e transferimit të së drejtës së pronësisë së ndërmarrjeve të ujësjellësit drejt pushtetit vendor, duhet të marrin parasysh subvencionimin e këtyre ndërmarrjeve për ofrimin e shërbimit publik. 
2. Masa e subvencionit të zvogëlohet në mënyrë progresive, të jetë e kufizuar në kohë dhe vlera e subvencionit të jetë në përpjesëtim me mangësitë që kërkon të rregullojë kjo lloj mbështetjeje. Pra subvencioni të jepet pas një analize të plotë dhe të saktë të treguesve ekonomiko-financiarë të secilës prej ndërmarrjeve dhe të mbulojë kryesisht shpenzimet për investime. 
3. Subvencioni nuk duhet të tejkalojë kostot e nevojshme për të siguruar ofrimin e shërbimit publik dhe, në këtë rast,  ofrimi i shërbimit duhet të ketë llogari të ndarë, për të shmangur çdo lloj mbikompensimi. Për përcaktimin e tarifave, rast pas rasti, dhënësit e ndihmës (MPPTT dhe organet e pushtetit vendor) duhet të bashkëpunojnë me Entin Rregullator të Ujit. 
4. Subvencioni për ndërmarrjet e ujësjellësit të  përcaktohet nga dhënësit e ndihmës mbi bazën e kostos që do të kishte një ndërmarrje efiçente që do të ushtronte veprimtarinë në këtë sektor. 
5. MPPTT dhe Ministria e Brendshme brenda 30 ditëve kalendarike nga marrja e këtij vendimi, të njoftojnë me shkrim pranë Drejtorisë së Ndihmës Shtetërore pranimin e masave të propozuara. Nëse nuk janë dakord me ndonjërën prej këtyre masave, brenda të njëjtit afat, të japin me shkrim argumentet përkatëse.  
6. Ky vendim hyn në fuqi menjëherë.

